SKRIFTLIG FORESPØRGSEL E-0060/03

af Camilo Nogueira Román (Verts/ALE) til Rådet

(22. januar 2003)

Om: Rådets forkastelse af Kommissionens og Europa-Parlamentets forslag om oprettelse af en fond for erstatning i forbindelse med olieforurening (COPE-fond)

Katastrofen forårsaget af tankeren Prestiges forlis ud for den galiciske kyst viser endnu en gang, hvor alvorligt det er ud fra et politisk synspunkt, at Rådet har forkastet Kommissionens og Europa-Parlamentets forslag om at oprette en fond for erstatning i forbindelse med olieforurening, den såkaldte COPE-fond. Det Europæiske Råd i København, hvor også den spanske ministerpræsident José María Aznar deltog, fastholdt denne holdning, samtidig med at søfolk og frivillige hjælpere gjorde en stor indsats for at rense den stivnede olie op. Rådet har dermed på ny i strid med det europæiske samfunds interesser og især de konkrete interesser i Galicien overladt beslutningstagningen til Den Internationale Søfartsorganisation (IMO). Hvad er begrundelsen for denne for borgerne uforståelige holdning?

Svar

(21. juli 2003)

Det er ikke rigtigt, at Rådet har forkastet Kommissionens forslag om oprettelse af en COPE-fond.

Efter Erikas forlis var der almindelig enighed om, at de erstatninger for skader forårsaget af olieforurening, som kan opnås efter den eksisterende ordning for ansvar og erstatning, ikke er tilstrækkeligt store, hvilket kom til udtryk i Rådets konklusioner fra december 2000. Kommissionen fremsatte derfor sammen med Erika II-pakken et forslag om oprettelse af en supplerende EU-erstatningsfond.

På samlingen i april 2001 drøftede Rådet (transport/telekommunikation), om en fælles strategi vedrørende problemet i IMO-regi ikke ville gøre det lettest at nå det mål, der blev sat i nævnte rådskonklusioner fra december 2000, nemlig at sikre en fyldestgørende og så vidt mulig samlet ordning for ansvar og erstatning for skader forårsaget af forurening med olieprodukter eller andre farlige og forurenende stoffer, der transporteres ad søvejen. Det fremgår af den fælles strategi, at der bør inden for IMO snarest muligt opnås enighed, helst inden 2003..

Der er gjort gode fremskridt inden for IMO siden da, og der skal holdes en diplomatisk konference om emnet i maj 2003.

På samlingen den 6. december 2002 vedtog Rådet (transport, telekommunikation og energi) konklusioner om skibes sikkerhed og forebyggelse af forurening. Heri forpligtede Rådet sig blandt andet til med det samme at behandle Kommissionens forslag til forordning om oprettelse af en EU-fond for erstatning af skader ved olieforurening i europæiske farvande (COPE-fond), hvis Den Internationale Søfartsorganisation (IMO) ikke opretter en supplerende erstatningsfond til fordel for ofrene for olieforurening, således at fonden kan være operationel inden udgangen af 2003.

Som reaktion på Prestiges nylige forlis ud for Galiciens kyst og med henblik på erstatning for de økologiske og økonomiske skader, specielt i Nordspanien, vedtog Rådet (landbrug og fiskeri) desuden på samlingen den 20. december 2002 særforanstaltninger for at supplere de aktioner, der iværksættes som led i strukturfondenes interventioner i Spanien for at yde sektoren erstatning for de tab, olieudslippet fra Prestiges forlis har forårsaget.